b'\n_START_ARTICLE_\nIda Paul\n_START_SECTION_\nEl\xc3\xa4m\xc3\xa4\n_START_PARAGRAPH_\nPaul on kotoisin Tammisaaresta. Paulin is\xc3\xa4 on amerikkalainen ja \xc3\xa4iti suomalainen. H\xc3\xa4n asui kuusivuotiaana vuoden ajan Yhdysvalloissa. T\xc3\xa4m\xc3\xa4n j\xc3\xa4lkeen h\xc3\xa4n palasi Suomeen. Paul soitti nuorempana viulua._NEWLINE_Peruskoulun j\xc3\xa4lkeen Paul k\xc3\xa4vi Helsingiss\xc3\xa4 Ressun lukiota, josta h\xc3\xa4n valmistui kev\xc3\xa4\xc3\xa4ll\xc3\xa4 2015 \xe2\x80\x9d\xc3\xa4ll\xc3\xa4n papereilla\xe2\x80\x9d. Paul hyv\xc3\xa4ksytiin maaliskuussa 2015 opiskelemaan Yhdysvaltoihin Harvardin yliopistoon. H\xc3\xa4n kuitenkin p\xc3\xa4\xc3\xa4tti lyk\xc3\xa4t\xc3\xa4 opiskelujen aloittamista vuodella. Opiskelunsa h\xc3\xa4n aloitti syksyll\xc3\xa4 2016._NEWLINE_Paul on harrastanut nuorempana musiikin lis\xc3\xa4ksi my\xc3\xb6s jalkapalloa.\n_START_SECTION_\nUra\n_START_PARAGRAPH_\nPaul osallistui kes\xc3\xa4ll\xc3\xa4 2015 biisileirille, jossa h\xc3\xa4n p\xc3\xa4\xc3\xa4si kirjoittamaan kappaletta Roope Salminen & Koirat -yhtyeelle. H\xc3\xa4nt\xc3\xa4 pyydettiin mukaan laulamaan kappaleelle \xe2\x80\x9dMadafakin darra\xe2\x80\x9d, jolla h\xc3\xa4n on yksi tekij\xc3\xb6ist\xc3\xa4. Kappale sijoittui Suomessa parhaimmillaan virallisen singlelistan, latauslistan sek\xc3\xa4 radiolistan ykk\xc3\xb6seksi. Kes\xc3\xa4n 2015 Paul keikkaili Roope Salminen & Koirat -yhtyeen kanssa._NEWLINE_Warner Music Finlandin tuotantop\xc3\xa4\xc3\xa4llikk\xc3\xb6 Asko Kallonen ehdotti Paulille soolokappaleiden tekemist\xc3\xa4, ja siihen h\xc3\xa4n suostui. Paul julkaisi 20. tammikuuta 2016 esikoissinglens\xc3\xa4 \xe2\x80\x9dLaukauksia pime\xc3\xa4\xc3\xa4n\xe2\x80\x9d, jonka h\xc3\xa4n oli tehnyt yhdess\xc3\xa4 tuottaja Jaakko Salovaaran kanssa. Single saavutti my\xc3\xb6hemmin kultalevyn. Saman vuoden huhtikuussa Paul julkaisi toisen singlens\xc3\xa4 \xe2\x80\x9dKunhan muut ei tied\xc3\xa4\xe2\x80\x9d._NEWLINE_Kes\xc3\xa4st\xc3\xa4 2016 alkaen Paul on julkaissut musiikkia duona Kalle Lindrothin kanssa nimell\xc3\xa4 Ida Paul & Kalle Lindroth._NEWLINE_Paul esitti yhdess\xc3\xa4 Vilma Alinan, Nelli Matulan ja Sini Yaseminin kanssa vuoden 2017 Kes\xc3\xa4kumi-kappaleen \xe2\x80\x9dTyynysotaa\xe2\x80\x9d.'